[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.7.2007

COM(2007) 381 végleges

2007/0136 (CNS)

Javaslat:

A TANÁCS IRÁNYELVE

a 2006/112/EK irányelvnek a hozzáadottértékadó-mértékekre vonatkozó egyes átmeneti rendelkezések tekintetében történő módosításáról {SEC(2007)910}

(előterjesztő: a Bizottság)

INDOKOLÁS

A JAVASLAT HÁTTERE |

110 | A javaslat indokai és célkitűzései A Bizottság a Tanácsnak és az Európai Parlamentnek címzett, a normál hozzáadottértékadó (a továbbiakban: héa)-mértékektől eltérő héa-mértékekről szóló közleményében[1] széleskörű vitát indított a kedvezményes adómértékek alkalmazásáról annak érdekében, hogy egy minden tagállam által elfogadható, fenntartható utat jelöljön ki, melyen az EU előreléphet. E közlemény beszámol azon tanulmány főbb eredményeiről, melyet a „Copenhagen Economics"[2] készített a Bizottság számára. A tanulmány elsősorban a kedvezményes héa-mértékek és az e területre vonatkozó eltérések hatását vizsgálta nem csupán a helyi szolgáltatások esetében, hanem nagyobb általánosságban is, különösen a gazdasági növekedés, a foglalkoztatás és a belső piac működése tekintetében. A jövedelem-elosztásra, az informális gazdaságra és az üzleti szféra megfelelési költségeire gyakorolt hatásokat szintén figyelembe vették. Sok időt vesz majd igénybe az előrelépéshez alkalmas út megtalálása. Addig is fontos elkerülni, hogy egyes tagállamok kénytelenek legyenek a területükön jelenleg alkalmazandó héa-mértékeket módosítani azt megelőzően, hogy a Tanács egyértelműen megállapodott volna a normál héa-mértékektől eltérő adómértékek alkalmazásáról. |

120 | Általános összefüggések A „Copenhagen Economics” tanulmánya azt a következtetést vonja le, hogy az egységes héa-mérték alkalmazása szigorúan gazdasági szempontból messze a legjobb szakpolitikai megoldás. Az egységesebb adómértékek irányába történő elmozdulásnak ezért jelentős előnyei vannak. Mindazonáltal különleges előnyei is lehetnek a kedvezményes héa-mérték alkalmazásának egyes körültekintően kiválasztott ágazatokban. Közleményében a Bizottság rámutat, hogy bár a kedvezményes adómértékek – mivel eltérnek a normál adómértéktől – úgy tűnik, gazdasági szempontból torzulást okoznak és hatással lehetnek az adósemlegességre, a valóságban egy kivételével többé-kevésbé valamennyi tagállamban alkalmazásra kerülnek. Ez nem csupán a valamennyi tagállamra vonatkozó általános rendelkezések alapján történik, hanem az egyes tagállamoknak nyújtott, különböző átmeneti eltérések alapján is. E kivételek vagy a szabályok által meghatározott mérték szintjére (nulla adómérték, 5 % alatti rendkívül kedvezményes adómértékek) vagy a rendes adómérték (mint a közbenső adómértékek, a minimum 12 %-ban megállapított átmeneti adómértékek) hatálya alá tartozó szolgáltatásokra, vagy mindkettőre vonatkozhatnak. Míg a legutóbbi csatlakozáskor biztosított eltérések konkrét határidőkhöz kötődnek, a korábbiak a Közösségen belüli ügyletek „végleges rendszerének” hatályba lépéséig érvényesek[3]. Mivel a végleges rendszer soha nem került – és a közeljövőben sem kerül – elfogadásra, ezen átmeneti rendelkezések maradnak hatályban a Tanács új, egyhangú határozatáig. Az EU-hoz 1995. január 1-jét követően csatlakozott tagállamok esetében a csatlakozási tárgyalásokból következő átmeneti eltérések korlátozottabb időtartamig, a legtöbb esetben 2007 végéig érvényesek. A BIZOTTSÁG ÉRTÉKELÉSE Egyes eltérések a kedvezményes adómértékekre vonatkozó általános rendelkezések hatálya alá tartoznak vagy a kedvezményes adómértékek hatályáról és szintjéről folyó politikai vita eredményétől függhetnek. A Tanácsnak azonban időre lesz szüksége átfogó megállapodás eléréséhez: gyakorlatilag nincs reális esélye annak, hogy ez 2007 vége előtt bekövetkezzen. Ez azt jelenti, hogy egyes tagállamok eltérései lejárnak, mások viszont továbbra is élvezik az eltérések előnyeit. Ezen eltérő bánásmód indokolatlanul egyenlőtlen esélyeket teremt a tagállamok számára, és ezen egyenlőtlenség miatt biztosan elfogadhathatatlan feszültségekhez vezetne. E megfontolások figyelembevételével a legtöbb, hamarosan lejáró eltérést átmenetileg meg kell hosszabbítani 2010 végéig, vagyis a minimum 15 %-os normál adómérték, valamint a kedvezményes héa-mértékek egyes munkaerőigényes szolgáltatásokra való kísérleti alkalmazásának lejártáig. Az eltérések azonban nem hosszabbíthatók meg, ha akadályozzák a belső piac zavartalan működését és/vagy ha ellentétesek más közösségi politikákkal (pl. a szénre, kokszra, tüzelőanyagra és olajra vonatkozó eltérések) vagy ha már az adómértékekre vonatkozó általános rendelkezések hatálya alá tartoznak (pl. távhőszolgáltatás). Másfelől a tanácsi viták középpontjában álló ágazatok – mint az éttermek vagy a lakásépítési ágazat – vagy az élelmiszerekre és gyógyszerekre vonatkozó nulla adómérték fenntartásának kérdése esetében az eltérések meghosszabíthatók. A szelektív meghosszabbítás célja annak elkerülése, hogy az eltéréseket jelenleg alkalmazó tagállamoknak módosítaniuk kelljen adómértékeik szintjét ebben az évben és később újból visszatérhessenek jelenlegi adómértékeikhez. Ez lehetővé tenné az európai intézmények számára, hogy 2010 végéig átfogó megközelítést dolgozzanak ki a héa-mértékek terén. |

130 | A javaslat által érintett területen hatályos rendelkezések Az intézkedés a 2006/112/EK irányelv 123. és 130. cikkének végrehajtását érinti. |

140 | Összhang az Unió más szakpolitikáival és célkitűzéseivel E javaslat teljes mértékben összhangban van az EU kialakult héa-poltikájával és az uniós célkitűzésekkel. E javaslat célja egyes, 2007. 12. 31-én lejáró eltérések gyakorlati okokból történő meghosszabbítása, vagyis hogy a Tanácsnak elegendő idő álljon rendelkezésére a kedvezményes adómértékek jövőbeli hatályáról és szintjéről való döntéshez. Ez annak az átfogó intézkedésnek a részét képezi, melynek összhangban kell állnia az Unió fő szakpolitikáival és célkitűzéseivel, különösen a lisszaboni stratégiához kapcsolódókkal. Egy független gazdasági tanácsadó testület – melynek meg kellett vizsgálnia a helyi szolgáltatások terén alkalmazott kedvezményes adómértékek hatását, különösen a munkahelyteremtés, a gazdasági növekedés és a belső piac megfelelő működése tekintetében – által készített tanulmány alapján ezen intézkedés célja konzisztencia biztosítása a kedvezményes héa-mértékek területén. Ezen kívül a szóban forgó javaslat nem hosszabbít meg olyan eltéréseket, melyek akadályozzák a belső piac zavartalan működését és/vagy ellentétesek más közösségi politikákkal (pl. a mezőgazdasági felhasználásra vagy szénre, tüzelőanyagra stb. vonatkozó eltérések, melyek ellentétesek az energiaügyi és környezetvédelmi cékitűzésekkel). |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

219 | Nem releváns. |

Szakvélemények összegyűjtése és felhasználása |

229 | Külső szakértők bevonására nem volt szükség. A „Copenhagen Economics” által a kedvezményes adómértékekről készített tanulmány elegendő alapot biztosít. |

230 | Hatásvizsgálat Ezen irányelvjavaslat csupán meghatározott időtartamra hosszabbítja meg a jelenlegi helyzetet. A „Copenhagen Economics” által a kedvezményes adómértékekről készített tanulmány elegendő adatot biztosít a hatásvizsgálathoz. |

A JAVASLAT JOGI ELEMEI |

305 | A javasolt intézkedés összefoglalása Az EU-hoz 1995. január 1-jét követően csatlakozott tagállamok számára a héa-mértékek terén biztosított eltérések 2010. 12. 31-ig, szelektív alapon történő meghosszabbítása. |

310 | Jogalap A Szerződés 93. cikke. |

329 | A szubszidiaritás elve Érvényesül a szubszidiaritás elve, mivel a javaslat nem tartozik a Közösség kizárólagos hatáskörébe. A javaslat célkitűzéseit a tagállamok a következő okok miatt nem tudják kielégítő mértékben megvalósítani. A Közösség a 2006/112/EK tanácsi irányelvben a kedvezményes héa-mértékek alkalmazására vonatkozóan már harmonizált rendelkezéseket állapított meg. E rendelkezéseket csak közösségi jogi aktus módosíthatja vagy terjesztheti ki és a tagállamok jogszabályai nem térhetnek el a harmonizált szabályoktól. A fent említett okok miatt csak közösségi intézkedésen keresztül valósíthatók meg a javaslat célkitűzései és biztosítható az Európai Unió polgárai számára az egyenlő bánásmód. A javaslat ezért megfelel a szubszidiaritás elvének. |

Az arányosság elve A javaslat a következő okok miatt felel meg az arányosság elvének. |

331 | Az irányelv engedélyezi néhány tagállam számára, hogy továbbra is eltérjen a héa-mértékekre vonatkozó rendes szabályoktól. Emiatt nem kötelező erejű. |

332 | Mivel a meghosszabbítás hatálya és időtartama korlátozott, az intézkedés arányban áll a kitűzött céllal. Az irányelv nem jelent pénzügyi terhet a Közösség számára. Bár a kedvezményes héa-mértékek az állami bevételek csökkenésével járhatnak, nem rónak pénzügyi terhet a gazdasági szereplőkre, a fogyasztók pedig az adómérték-csökkentés hatálya meghosszabbításának előnyeiből részesülhetnek, amennyiben az tükröződik a végső árakban. |

Az eszközök megválasztása |

341 | Javasolt eszköz: irányelv. |

342 | Más eszközök nem lennének alkalmasak a következő ok(ok) miatt: E javaslat kiterjeszti egy irányelv keretében már életbe léptetett eltérések alkalmazási időszakát. |

KÖLTSÉGVETÉSI VONATKOZÁSOK |

409 | A javaslat nincs hatással a Közösség költségvetésére. |

KIEGÉSZÍTő INFORMÁCIÓ |

Felülvizsgálati/módosítási/megszüntetési záradék |

533 | A javaslat megszüntetési záradékot tartalmaz. |

570 | A javaslat részletes magyarázata – Az 1. cikkhez Azokat az eltéréseket, melyek már az adómértékekre vonatkozó általános rendelkezések hatálya alá tartoznak, nem hosszabbítják meg: ez érvényes a Cseh Köztársaságnak és Észtországnak biztosított, földgázra, villamosenergiára és távhőre (102. cikk), valamint tűzifára (122. cikk) vonatkozó eltérésekre. Azokat az eltéréseket, melyek ellentétesek más közösségi politikákkal, nem hosszabbítják meg: ez érvényes az Észtországnak biztosított, szénre, kokszra, tüzelőanyagra és olajra vonatkozó eltérésekre. Azokat az eltéréseket, melyek akadályozzák a belső piac zavartalan működését, nem hosszabbítják meg: ez érvényes a Lengyelországnak biztosított, mezőgazdasági felhasználásra vonatkozó, rendkívül kedvezményes adómértékre. Megjegyzendő, hogy a 3. mellékletben engedélyezett kedvezményes adómérték alkalmazható ezekre az árukra és szolgáltatásokra. Azokat az eltéréseket, melyekről az érintett tagállamok már lemondtak, nem hosszabbítják meg, mivel elavultak. Ez érvényes Magyarországra és Szlovákiára. Az alábbi pontokra vonatkozó eltéréseket meghosszabbítják: A tanácsi viták középpontjában álló ágazatokban – mint az éttermek vagy a lakásépítési ágazat – alkalmazott kedvezményes adómértékek. Ez érvényes a Cseh Köztársaságra, Ciprusra, Lengyelországra és Szlovéniára. Nulla vagy rendkívül kedvezményes adómérték élelmiszerekre, könyvekre és gyógyszerekre. Ez érvényes Ciprusra, Máltára és Lengyelországra. 2., 3. és 4. cikk: záró rendelkezések. |

E-6160 |

1. 2007/0136 (CNS)

Javaslat:

A TANÁCS IRÁNYELVE

a 2006/112/EK irányelvnek a hozzáadottértékadó-mértékekre vonatkozó egyes átmeneti rendelkezések tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a Bizottság javaslatára[4],

tekintettel az Európai Parlament véleményére[5],

tekintettel az Európai Gazdasági és Szociális Bizottság véleményére[6],

mivel:

2. A közös hozzáadottértékadó-rendszerről szóló, 2006. november 28-i 2006/112/EK tanácsi irányelv[7] bizonyos eltéréseket ír elő a héa-mértékek területén. Ezen eltérések közül egyesek konkrét időpontban járnak le, mások pedig a végleges szabályozás elfogadásáig maradnak érvényben.

3. A tagállamok közötti egyenlőbb bánásmód biztosítása céljából azokat az eltéréseket, melyek nem akadályozzák a belső piac zavartalan működését és nem ellentétesek más közösségi politikákkal, meghosszabbítják 2010 végéig, vagyis a minimum 15 %-os normál adómérték, valamint a kedvezményes adómérték munkaerőigényes szolgáltatásokra való kísérleti alkalmazásának lejártáig. Ezzel szemben egyes eltéréseket nem hosszabbítanak meg.

4. A Cseh Köztársaság és Észtország számára a gáz-, villamosenergia- és távhőszolgáltatás tekintetében biztosított eltéréseket nem hosszabbítják meg, mert azok már a kedvezményes adómértékekre vonatkozó általános rendelkezések hatálya alá tartoznak.

5. Az Észtország számára a szén-, tüzelőanyag- és olajértékesítés tekintetében biztosított eltéréseket nem hosszabbítják meg, mert azok ellentétesek más közösségi politikákkal.

6. Azokat az eltéréseket, melyek engedélyezik Lengyelország számára, hogy általában a mezőgazdasági termelés során használt termékértékesítésre vagy szolgáltatásnyújtásra rendkívül kedvezményes adómértéket alkalmazzon, nem hosszabbítják meg, mert azok akadályozzák a belső piac zavartalan működését.

7. A Magyarország és Szlovákia számára biztosított eltéréseket nem hosszabbítják meg, mert e tagállamok nem alkalmazták vagy már nem alkalmazzák a kedvezményes adómértéket.

8. A 2006/112/EK irányelvet ezért ennek megfelelően módosítani kell,

ELFOGADTA EZT AZ IRÁNYELVET:

1. cikk

A 2006/112/EK irányelv a következőképpen módosul:

(1) A 123. cikk helyébe a következő szöveg lép:

„123. cikk

A Cseh Köztársaság 2008. január 1-jétől 2010. december 31-ig továbbra is legalább 5 %-os kedvezményes adómértéket alkalmazhat a nem a szociálpolitika keretében biztosított lakóingatlan-építési szolgáltatásokra, kivéve az építőanyagokat.”

(2) A 124. cikket el kell hagyni.

(3) A 125. cikk (1) és (2) bekezdésében a „2007. december 31-ig” szöveg helyébe a „2008. január 1-jétől 2010. december 31-ig” szöveg lép.

(4) A 126. cikket el kell hagyni.

(5) A 127. cikkben a „2010. január 1.” szöveg helyébe a „2010. december 31.” szöveg lép.

(6) A 128. cikk helyébe a következő szöveg lép:

„128. cikk

1. Lengyelország 2008. január 1-jétől 2010. december 31-ig az előzetesen felszámított héa levonásának jogával adómentességet biztosíthat egyes könyvek és szakfolyóiratok értékesítésére.

2. 2008. január 1-jétől 2010. december 31-ig, illetve amennyiben a 402. cikkben említett végleges szabályozás korábban bevezetésre kerül, ennek időpontjáig Lengyelország továbbra is legalább 7 %-os kedvezményes adómértéket alkalmazhat az éttermi szolgáltatásokra.

3. Lengyelország 2008. január 1-jétől 2010. december 31-ig továbbra is legalább 3 %-os kedvezményes adómértéket alkalmazhat a III. melléklet 1. pontjában említett élelmiszerek értékesítésére.

4. Lengyelország 2008. január 1-jétől 2010. december 31-ig továbbra is legalább 7 %-os kedvezményes adómértéket alkalmazhat a nem a szociálpolitika keretében nyújtott lakóingatlan-építési, -felújítási és -átalakítási szolgáltatások nyújtására – kivéve az építőanyagokat –, valamint a 12. cikk (1) bekezdésének a) pontjában említett épületek illetve épületrészek első használatbavétele előtti értékesítésére”.

(7) A 129. cikk (1) és (2) bekezdésében a „2007. december 31-ig” szöveg helyébe a „2008. január 1-jétől 2010. december 31-ig” szöveg lép.

(8) A 130. cikket el kell hagyni.

2. cikk Átültetés

1. A tagállamok hatályba léptetik azokat a törvényi, rendeleti és közigazgatási rendelkezéseket, melyek szükségesek ahhoz, hogy ennek az irányelvnek legkésőbb […]-ig megfeleljenek. Haladéktalanul eljuttatják a Bizottsághoz az említett rendelkezések szövegét, valamint a rendelkezések és az ezen irányelv közötti megfelelési táblázatot.

Amikor a tagállamok elfogadják az említett rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

2. A tagállamok megküldik a Bizottságnak nemzeti joguk azon főbb rendelkezéseinek szövegét, melyeket az ezen irányelv által érintett területen elfogadnak.

3. cikk

Ez az irányelv a kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, […]-án/-én.

a Tanács részéről

az elnök

[…]

[1] COM (2007) 380 végleges

[2] Copenhagen Economics ApS, Nyropsgade 13/1, DK-1602 Copenhague

[3] A 2006.11.28-i 2006/112/EK irányelv. HL L 347., 2006.12.11., 1. o. Lásd: VIII. cím, 4. fejezet (A végleges szabályozás bevezetéséig érvényben lévő különös rendelkezések) és 5. fejezet (Átmeneti rendelkezések).

[4] HL C […]., [ …]., […]. o.

[5] HL C […]., [ …]., […]. o.

[6] HL C […]., [ …]., […]. o.

[7] HL L 347., 2006.12.11., 1. o. A 2006/138/EK irányelvvel (HL L 384., 2006.12.29., 92. o.) módosított irányelv.